FI Euroopan unionin virallinen lehti L 44/1

KOMISSION DELEGOITU ASETUS (EU) 2016/232,

annettu 15 joulukuuta 2015

Euroopan parlamentin ja neuvoston asetuksen (EU) No 1308/2013 täydentämisestä tuottajayhteistyön tiettyjen näkökohtien osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 173 artiklan 1 kohdan ja 223 artiklan 2 kohdan

sekä katsoo seuraavaa:

(1) Asetuksella (EY) N:o 1308/2013 on kumottu ja korvattu neuvoston asetus (EU) N:o 1234/2007 (2), ja siinä vahvistetaan erityiset säännöt, jotka koskevat tuottajaorganisaatioita, tuottajaorganisaatioiden yhteenliittymiä ja toimialakohtaisia organisaatioita. Asetuksella (EU) N:o 1308/2013 siirretään komissiolle valta antaa asiaa koskevia delegoituja säädöksiä ja täytäntöönpanosäädöksiä. Jotta voidaan varmistaa tällaisten organisaatioiden ja yhteenliittymien toiminnan tehokkuus uudessa oikeudellisessa kehyksessä, olisi annettava eräitä sääntöjä.

(2) Tuottajayhteistyön tiettyjä näkökohtia koskevia erityisiä sääntöjä on jo olemassa hedelmä- ja vihannesalalla, maito- ja maitotuotealalla sekä oliiviöljyn ja syötäväksi tarkoitettujen oliivien alalla. Jatkuvuuden varmistamiseksi näitä aloja koskevien erityisten sääntöjen soveltamista olisi jatkettava. Tätä delegoitua asetusta olisi sovellettava niiden tuottajayhteistyön näkökohtien osalta, jotka eivät kuulu näiden erityisten sääntöjen piiriin.

(3) Asetuksen (EU) N:o 1308/2013 155 artiklassa säädetään, että jäsenvaltiot voivat sallia, että hyväksytyt tuottajaorganisaatiot tai hyväksytyt tuottajaorganisaatioiden yhteenliittymät ulkoistavat komission sallimilla aloilla jonkin osan toiminnastaan, tuotantoa lukuun ottamatta. Tällä hetkellä ulkoistaminen on mahdollista hedelmä- ja vihannesalalla sekä oliiviöljyn ja syötäväksi tarkoitettujen oliivien alalla. Kun otetaan huomioon taloudelliset näkökohdat ja hyödyt, joita tiettyjen toimintojen ulkoistaminen voi tuoda tuottajaorganisaatioille ja tuottajaorganisaatioiden yhteenliittymille sekä niiden jäsenille, ulkoistamisen olisi oltava mahdollista kaikilla aloilla.

(4) Olisi vahvistettava ylikansallisten tuottajaorganisaatioiden, ylikansallisten tuottajaorganisaatioiden yhteenliittymien ja ylikansallisten toimialakohtaisten organisaatioiden hyväksymistä koskevat säännöt sekä säännöt, joilla selkeytetään asianosaisten jäsenvaltioiden vastuita. Ylikansallisten tuottajaorganisaatioiden ja ylikansallisten tuottajaorganisaatioiden yhteenliittymien hyväksymisen olisi oltava sen jäsenvaltion vastuulla, jossa tällaisilla organisaatioilla ja yhteenliittymillä on merkittävä määrä jäseniä tai jossa niiden kaupan pidetyn tuotannon määrä tai arvo on merkittävä, sijoittautumisvapautta kuitenkin kunnioittaen. Ylikansallisten toimialakohtaisten organisaatioiden osalta sen jäsenvaltion, johon tällaisen organisaation päätoimipaikka on sijoittautunut, olisi päätettävä sen hyväksymisestä.

(5) Olisi vahvistettava säännöt, jotka koskevat ylikansallisessa yhteistyössä annettavan hallinnollisen avun käynnistämistä. Tähän apuun olisi sisällyttävä erityisesti sellaisten tietojen toimittaminen, joiden perusteella toimivaltainen jäsenvaltio voi määrittää, noudattaako ylikansallinen tuottajaorganisaatio, tuottajaorganisaatioiden yhteenliittymä tai toimialakohtainen organisaatio hyväksymisedellytyksiä. Nämä tiedot tarvitaan myös siksi, että toimivaltainen jäsenvaltio voi ryhtyä toimiin tapauksissa, joissa edellytyksiä ei noudateta. Samalla tämän avun turvin toimivaltaisten jäsenvaltioiden on mahdollista toimittaa pyynnöstä tietoja jäsenvaltioille, joissa tällaisten organisaatioiden tai yhteenliittymien jäsenet sijaitsevat.

(6) Yhteiseen maatalouspolitiikkaan kuuluvien toimenpiteiden moitteettoman toteuttamisen varmistamiseksi, maataloustuotteiden markkinoiden seuraamiseksi, analysoimiseksi ja hallinnoimiseksi sekä yhdenmukaistetun ja yksinkertaistetun lähestymistavan varmistamiseksi olisi täsmennettävä tiedot, jotka vaaditaan, kun ilmoitetaan päätöksistä, joilla sallitaan ulkoistaminen ja joilla myönnetään, evätään tai peruutetaan tuottajaorganisaation, tuottajaorganisaatioiden yhteenliittymän tai toimialakohtaisen organisaation hyväksyntä.

(7) Komission asetuksissa (EY) N:o 223/2008 (3) ja (EU) N:o 709/2008 (4) vahvistetaan tuottajaorganisaatioita, tuottajaorganisaatioiden yhteenliittymiä ja toimialakohtaisia organisaatioita koskevat säännöt. Näiden asetusten tietyt säännökset ovat vanhentuneita tai niitä ei ole koskaan sovellettu. Jotta voitaisiin taata johdonmukaisuus maatalouden yhteistä markkinajärjestelyä koskevan uuden lainsäädännön kanssa, kyseiset asetukset olisi kumottava,

ON HYVÄKSYNYT TÄMÄN ASETUKSEN:

1 artikla

Soveltamisala

Tässä asetuksessa vahvistetaan säännöt, joilla täydennetään asetusta (EU) N:o 1308/2013 tuottajayhteistyön tiettyjen näkökohtien osalta. Sitä sovelletaan rajoittamatta seuraavissa asetuksissa vahvistettuihin erityisiin sääntöihin:

a) komission täytäntöönpanoasetus (EU) N:o 543/2011 (5) hedelmä- ja vihannesalan osalta;

b) komission delegoitu asetus (EU) N:o 880/2012 (6) ja komission täytäntöönpanoasetus (EU) N:o 511/2012 (7) maito- ja maitotuotealan osalta; ja

c) komission delegoitu asetus (EU) N:o 611/2014 (8) oliiviöljyn ja syötäväksi tarkoitettujen oliivien alan osalta.

2 artikla

Määritelmät

Tässä asetuksessa tarkoitetaan

a) ”ylikansallisella tuottajaorganisaatiolla” mitä tahansa tuottajaorganisaatiota, jonka jäsentuottajien maatilat sijaitsevat useammassa kuin yhdessä jäsenvaltiossa;

b) ”ylikansallisella tuottajaorganisaatioiden yhteenliittymällä” mitä tahansa tuottajaorganisaatioiden yhteenliittymää, jonka jäsenorganisaatiot sijaitsevat useammassa kuin yhdessä jäsenvaltiossa;

c) ”ylikansallisella toimialakohtaisella organisaatiolla” mitä tahansa ylikansallista toimialakohtaista organisaatiota, jonka jäsenet harjoittavat organisaation toiminnan kattamien tuotteiden tuotantoa, jalostusta tai kauppaa useammassa kuin yhdessä jäsenvaltiossa.

3 artikla

Ulkoistaminen

1. Alat, joilla jäsenvaltiot voivat sallia ulkoistamisen asetuksen (EU) N:o 1308/2013 155 artiklan mukaisesti, on lueteltu kyseisen asetuksen 1 artiklan 2 kohdassa.

2. Tuottajaorganisaatioiden tai tuottajaorganisaatioiden yhteenliittymien, jotka ulkoistavat jonkin toiminnoistaan, on tehtävä kaupallinen järjestely kirjallisena sopimuksena, jolla varmistetaan, että asianomaiselle tuottajaorganisaatiolle tai tuottajaorganisaatioiden yhteenliittymälle jää vastuu suoritettavan toiminnon hallinnasta ja valvonnasta.

4 artikla

Ylikansallisten organisaatioiden ja yhteenliittymien hyväksyminen

1. Jollei asetuksen (EU) N:o 1308/2013 II osan II osaston III luvun 1 ja 2 jaksossa toisin säädetä, jäsenvaltio, jossa ylikansallisella tuottajaorganisaatiolla tai ylikansallisella tuottajaorganisaatioiden yhteenliittymällä on merkittävä määrä jäseniä tai jäsenorganisaatioita tai jossa niiden kaupan pidetyn tuotannon määrä tai arvo on merkittävä, taikka jäsenvaltio, johon ylikansallisen toimialakohtaisen organisaation päätoimipaikka on sijoittautunut, päättää tällaisen organisaation tai yhteenliittymän hyväksymisestä.

2. Edellä 1 kohdassa tarkoitetun jäsenvaltion on käynnistettävä tarvittava hallinnollinen yhteistyö muiden jäsenvaltioiden kanssa, joissa tällaisen organisaation tai yhteenliittymän jäsenet sijaitsevat, jotta voidaan tarkastaa asetuksen (EU) N:o 1308/2013 154, 156 ja 157 artiklassa tarkoitettujen hyväksymisedellytysten noudattaminen.

3. Muiden jäsenvaltioiden, joissa ylikansallisen tuottajaorganisaation, ylikansallisen tuottajaorganisaatioiden yhteenliittymän tai ylikansallisen toimialakohtaisen organisaation jäsenet sijaitsevat, on annettava kaikki tarvittava hallinnollinen apu 1 kohdassa tarkoitetulle jäsenvaltiolle.

4. Edellä 1 kohdassa tarkoitetun jäsenvaltion on annettava pyynnöstä kaikki tarvittavat tiedot toiselle jäsenvaltiolle, jossa sijaitsee tällaisen organisaation tai yhteenliittymän jäseniä.

5 artikla

Ilmoitukset

Jäsenvaltioiden on ilmoitettava komissiolle viimeistään 31 päivänä maaliskuuta joka vuosi seuraavat tiedot edelliseltä kalenterivuodelta:

a) tuottajaorganisaatioiden, tuottajaorganisaatioiden yhteenliittymien tai toimialakohtaisten organisaatioiden hyväksymisen myöntämistä, epäämistä tai peruuttamista koskevat päätökset sekä päätöksen päivämäärä ja asianomaiset nimet ja alat sekä yhteenveto hyväksymisen epäämisten ja peruuttamisten syistä;

b) hyväksyttyjen tuottajaorganisaatioiden ja tuottajaorganisaatioiden yhteenliittymien osalta kaupan pidetyn tuotannon arvo.

6 artikla

Kumoaminen

Kumotaan asetukset (EY) N:o 223/2008 ja (EY) N:o 709/2008.

7 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 joulukuuta 2015. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 671.

(2) Neuvoston asetus (EY) N:o 1234/2007, annettu 22 päivänä lokakuuta 2007, maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) (EUVL L 299, 16.11.2007, s. 1).

(3) Komission asetus (EY) N:o 223/2008, annettu 12 päivänä maaliskuuta 2008, silkkiäistoukkien kasvattajien tuottajaorganisaatioiden hyväksymisen edellytyksistä ja menettelyistä (EUVL L 69, 13.3.2008, s. 10).

(4) Komission asetus (EY) N:o 709/2008, annettu 24 päivänä heinäkuuta 2008, neuvoston asetuksen (EY) N:o 1234/2007 soveltamista koskevista yksityiskohtaisista säännöistä tupakka-alan toimialakohtaisten organisaatioiden ja sopimusten osalta (EUVL L 197, 25.7.2008, s. 23).

(5) Komission täytäntöönpanoasetus (EU) N:o 543/2011, annettu 7 päivänä kesäkuuta 2011, neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta (EUVL L 157, 15.6.2011, s. 1).

(6) Komission delegoitu asetus (EU) N:o 880/2012, annettu 28 päivänä kesäkuuta 2012, neuvoston asetuksen (EY) N:o 1234/2007 täydentämisestä maito- ja maitotuotealan ylikansallisen yhteistyön ja tuottajaorganisaatioiden välisten sopimusneuvottelujen osalta (EUVL L 263, 28.9.2012, s. 8).

(7) Komission täytäntöönpanoasetus (EU) N:o 511/2012, annettu 15 päivänä kesäkuuta 2012, neuvoston asetuksessa (EY) N:o 1234/2007 säädetyistä tuottajaorganisaatioita ja toimialakohtaisia organisaatioita sekä sopimusneuvotteluja ja -suhteita koskevista ilmoituksista maito- ja maitotuotealalla (EUVL L 156, 16.6.2012, s. 39).

(8) Komission delegoitu asetus (EU) N:o 611/2014, annettu 11 päivänä maaliskuuta 2014, Euroopan parlamentin ja neuvoston asetuksen (EU) N:o 1308/2013 täydentämisestä oliiviöljyn ja syötäväksi tarkoitettujen oliivien alan tukiohjelmien osalta (EUVL L 168, 7.6.2014, s. 55).